Zbirka umjetničkih djela Jovana Bijelića u Bihaću

**Zbirka umjetničkih djela Jovana Bijelića u Bihaću** smještena je u zgradi JU Muzej Unsko-sanskog kantona u Ulici 5. korpusa broj 2 u Bihaću, Bosna i Hercegovina. Proglašena je za nacionalni spomenik BiH na sjednici Komisije za očuvanje nacionslnih spomenika održanoj od 1. do 4. novembra 2009. 

Akademski slikar Jovan Bijelić rođen je 1884. god. u naselju Revenik, Bosanski Petrovac 1884. godine. Likovnu akademiju je završio u Krakovu nakon čega je kratko vrijeme živio i radio u Bihaću, a potom se preselio u Beograd, gdje je živio do svoje smrti 1964. godine. Njegovo ime predstavlja jednu od najvećih ličnosti jugoslovenske likovne umjetnosti XX vijeka, kako po umjetničkim djelima koje je ostavio iza sebe, tako i po uticaju koji je izvršio na mlađe generacije. Svrstavaju ga u vodeće kolorističke ekspresioniste četvrte decenije XX vijeka. Njegova djela nalaze se u svim velikim galerijama i muzejima na prostoru bivše Jugoslavije. 

## Slike
Nacionalni spomenik čini 18 slika, i to: 
­
* Gruž (1914), ulje na platnu, 38 x 63 cm. U donjem lijevom uglu, ćiriličnim slovima nalazi se signatura autora: BIJELIĆ, 1914. Slika prikazuje morski pejzaž u sezanovskom maniru. Pogled na panoramu mjesta Gruž i mora u sredini. Pozadina je zaokružena plavom pastelnom bojom u kojoj se nižu planine, a iznad njih vedro nebo po kome „plove“ crveno-bijeli oblaci. Obala i kuće uz obalu oslikane su kombinacijom narandžaste i bijele boje. U prednjem planu se nalaze krošnje drveća zelenoplave boje.
* ­Bosanski pejzaž s rijekom (1929), ulje na platnu, 90 x 70 cm. Slika prikazuje natmureno nebo iznad mrkosivih planina u pozadini slike. Svijetloplava boja rijeke razdvaja obalu nepoznatog bosanskog mjesta. Lijevu i desnu stranu slike razdvaja ulica narandžastožute boje. Lijevo ispred se nalaze izdužene kuće crvenosmeđe boje i dvije bijele fasade sa crnim krovovima. Sa desne strane nad ulicu se nadvija stara bosanska kuća smeđeg krova, sa drvenom kapijom. Sa lijeva na desno kompoziciju opasuju krošnje drveća koje se prelivaju u zelenoj, sivoj i žutoj boji.
* Dubrovnik (1932), ulje na platnu, 66,5 x 53 cm. Iza uskog pojasa crvenoga tla, pruža se u luku naselje starog grada, žutih, crvenih, oranž i bijelih zgrada s dominantnom, visokom Minčetom. Zadnji plan potiskuje prednji tamnim zelenim i sivim bregovima. Pri obali more je nježno plavo, a na pučini intenzivno modro. Nebo koje se pretapa u blijedoplavoj nijansi narušava nemirna ružičasta linija. Pri obali su usidrene dvije brodice prema kojima se nadvijaju krošnje drveća izvedene svijetlozelenom i plavom bojom.
* Selo u Bosni (1939). Ekspresionistički pejzaž. Ispred lanca smeđemrkih bregova, dolje na ledini su slobodno raspoređene kuće petrolejzelenih, crvenorozih, bijeloljubičastih i plavkastih zidova sa šiljastim žutim krovom, cinober crvenim i smeđim. Iznad sivozelenih brda nadvilo se tamnoplavo nebo sa sivozelenim preljevom. A na kućama pokoji crni prozor i na vratima desne kuće bijeli opcrt vrata, iza kojih izviruje bijela kuća sa crvenim krovom.
* Motiv iz Bosne (1939/40), slika prikazuje ekspresionistički pejzaž. Na brdu iznad modroplave rijeke uzdiže se u daljini red svijetlih kuća na kat sa bijelom fasadom, tamnim prozorima i crvenim krovom.
* Dvije jedrilice (1940). U prednjem planu kompozicije u donjem lijevom kutu, po modroplavom moru plove roza i žuti jedrenjak. Iza njih, dijagonalno se proteže krivudava žuta obala sa visokim kućama sivocrvenih krovova. Zadnjim planom dominira planinski masiv, „teške“ smeđe i sive boje. Gornjim dijelom kompozicije razlijeva se plavo nebo sa lelujavim svijetlim oblacima.
* Portret Tita (1953), ulje na platnu, 62 x 46 cm, u gornjem lijevom kutu na mrkoj pozadini, ćiriličnim pismom ispisan je potpis autora: BIJELIĆ. Portret je nastao prema fotografiji Josipa Broza Tita u maršalskoj modrozelenoj uniformi.
* Motiv iz Venecije (1954)
* Pred oluju (1956)
* Bihać (1960)
* Improvizacija br. 5 (1960)
* Tiškovac u Bosni (1960)
* Kompozicija (1962)
* Mlinovi na Uni (1963)
* Stari grad (1963)
* Portret Vojina Basarića (druga polovina 20. vijeka)
* Portret Teodore Basarić (druga polovina 20. vijeka)
* Portret muškarca s brkovima (druga polovina 20. vijeka).

## Literatura
* Smail Tihić: Jovan Bijelić, život i djelo, Veselin Masleša Sarajevo, 1972.
* Miodrag B. Protić - Jovan Bijelić, Muzej savremene umjetnosti Beograd, Beograd, 1968.
* Miodrag B. Protić - Jovan Bijelić, u: Nada Miljković (ur.), Srpski slikari i vajari XIX i XX veka. Beograd, Izdavački zavod "Jugoslavija", 1972

## Reference